STTK:n puheenjohtaja Antti Palola katsoo, että ammattiyhdistysliikkeen pitäisi muuttaa kantaansa perustuloon ja uskaltautua avoimeen keskusteluun aiheesta.

Palola esitti näkemyksensä SuomiAreenassa ja korosti, ettei ole edustamassa järjestönsä kantaa vaan ”vapaasti keskustelemassa ja vähän filosofoimassa”.

– Henkilökohtaisesti olen miettinyt tätä asiaa ja tullut siihen lopputulokseen, että kyllä meidän ay-liikkeessä ehkä täytyisi asemoitua vähän eri tavalla tähän asiaan. Mehän olemme perinteisesti olleet hyvin tiukasti tämän syyperusteisen ja ansiosidonnaisen perusturvan kannalla. Olemme nähneet, että se on oikea asia, Palolta toteaa.

Hän uskoo, että tälle ay-liikkeen näkemykselle onkin ollut hyvät perusteet, niin kauan kuin ihmisillä oli vakituisia – isoja taikka pieniä – tuloja vakituisista työsuhteista.

– Mutta tänä päivänä silpputyöt ja erilaiset epätyypilliset työsuhteet valloittavat koko ajan työmarkkinoita. Niitä on enemmän ja enemmän. Aika moni nuori keskustelee tästä ja mielestäni ay-liikkeen pitäisi kuulla tätä toimintaympäristön muutosta ja kuulla niitä signaaleja, joita tulee niin oikealta kuin vasemmaltakin mutta yhä enemmän niitä alkaa tulla myös keskeltä, Palola pohtii.

STTK:n puheenjohtaja huomauttaa myös, että keskustelua perustulosta käydään jo kaikissa poliittisissa puolueissa. Tämänkin vuoksi ay-liikkeen ”pitää uskaltautua avoimeen, kritiikittömään ja ennakkoluulottomaan keskusteluun” perustulosta.

– Emme voi suhtautua siihen heti suoraan niin, että ei käy, Palola linjaa.

– Ja nyt mä tiedän, että jotkut sanovat, että ”mitä hittoa se Palola meni sanomaan”, Palola nauratti yleisöä viittaamalla konservatiivisempiin ay-liikkeen edustajiin.